বলেছেন, ‘‘আগে জার্সিটা পাই! তারপর তো মাঠে নামব।’’
মুকুলকে আবার তাঁর ‘জার্সি’ ফেরত দেওয়া হবে কি না, তা নিয়ে তৃণমূলের অন্দরে এখনও যথেষ্ট সংশয় রয়েছে। কারণ, তাতে দলের নেতাদের একাংশ ক্ষুব্ধ হতে পারেন।
নয়াদিল্লিতে দলনেত্রী মমতা বন্দ্যোপাধ্যায়ের ডাকে সাড়া দিয়ে তাঁর আমন্ত্রণ রক্ষা করেছেন মুকুল। প্রায় ১০ মাস পর এই প্রক্রিয়া ঘিরে স্বভাবতই প্রশ্নের মুখে পড়েছে তাঁর দলত্যাগের উদ্যোগ। নানা স্তরে সংশয় তৈরি হয়েছে তাঁর সঙ্গী বিক্ষুব্ধ নেতা-কর্মীদের মধ্যে। প্রায় সপ্তাহভর দিল্লিতে চলা নাটকীয় পট পরিবর্তন নিয়ে এদিন দফায় দফায় ব্যাখ্যা দিতে হয়েছে মুকুলকে।
শুক্রবার বেশি রাতে কলকাতায় ফিরে এদিন সকালে মুকুল ফুরফুরা শরিফ গিয়েছিলেন পিরজাদা ত্বহা সিদ্দিকির সঙ্গে দেখা করতে। বিকেলে ফেরেন নিজাম প্যালেসে। সেখানেই বিভিন্ন জেলা থেকে আসা অনুগামীদের মুকুল জানান, কাউকেই জলে ফেলে দিয়ে কোনও সিদ্ধান্ত নেবেন না তিনি।
ঘটনাচক্রে, মমতার সঙ্গে দূরত্ব কমতে থাকার সঙ্গে সঙ্গে মুকুলের নিরাপত্তা বাড়িয়ে দেওয়া হয়েছে। এতদিন তাঁর সঙ্গে থাকতেন দু’জন নিরাপত্তাকর্মী। সেই সংখ্যা বাড়িয়ে চার করা হয়েছে। মুকুলের ঘনিষ্ঠদের অবশ্য দাবি, যে নির্দেশিকা এসেছে, তাতে সাতদিন আগের তারিখ রয়েছে এবং তা দেওয়া হয়েছে মাওবাদী-হুমকির প্রেক্ষিতে।
নিজাম প্যালেসে তাঁর পুরনো ঠাকুরঘরেই এদিন মুকুল ডেকে নেন অনুগামীদের। জানান, এখনও চূড়ান্ত কিছু বলার মতো পরিস্থিতি আসেনি। তবে পরিস্থিতি যে বদলেছে, তা-ও অস্বীকার করেননি। কঠিন সময়ে তাঁর সঙ্গে-থাকা শিউলি সাহা, শীলভদ্র দত্তের মতো অনেকের কথা বলেছেন। শিউলি ক্ষমা চেয়ে দলে ফিরে গেলেও ব্যারাকপুরের বিধায়ক শীলভদ্র এখনও সাসপেন্ডেড।
তিনি অবশ্য এদিন বলেন, ‘‘যেমন পরিস্থিতি আসবে, তেমন সিদ্ধান্ত নেব।’’ বেশ কয়েকটি জেলায় মুকুলের প্রস্তাবিত দল ‘জাতীয়তাবাদী তৃণমূল কংগ্রেস’ তৈরির কাজ চূড়ান্ত পর্যায়ে পৌঁছেছিল। ফলে সকলেরই প্রশ্ন, ‘দাদা’ ফিরলে তাঁদের কী হবে! অনুগামীদের সেই আশঙ্কা উপেক্ষা করেননি মুকুল। বলেছেন, ‘‘নানা প্রশ্ন আছে। মিশ্র প্রতিক্রিয়া রয়েছে। সেটাই স্বাভাবিক।’’ পাশাপাশিই নতুন দল নিয়েও কথাবার্তা বলেছেন তিনি। আলোচনা করেছেন সেই দলের আবেদনকারী অমিতাভ মজুমদার ও প্রদীপ ঘোষের সঙ্গে। এক ঘনিষ্ঠের দাবি, ‘‘এই রাস্তা খোলাই থাকছে। দল তৈরির কাজ বন্ধ করে দেওয়ার কোনও কথা হয়নি।’’